Tik Tok

"TiK ToK" הוא סינגל הבכורה מאלבום הבכורה Animal, של הזמרת האמריקאית קשה. השיר יצא ב-7 באוגוסט 2009, והפך ללהיט גדול. השיר נכתב והולחן בידי קשה עצמה, בני בלנקו וד"ר לוק. הוא עוסק בצעירה המגיעה למסיבה ויוצאת ממנה מעט שיכורה. לדבריה של קשה, התרחשות זו מאפיינת את אורח חייה שלה עצמה. הסינגל יצא ב-7 באוגוסט 2009, ובתוך חודשים ספורים הגיע לראש מצעדי המכירות במדינות שונות: ניו זילנד (4 שבועות), אוסטרליה (7 שבועות), קנדה (8 שבועות לא רצופים), מצעד בילבורד האמריקני (8 שבועות; התקופה הממושכת עבור סינגל בכורה של זמרת ביותר מאז "You Light Up My Life" של דבי בון מ-1977), נורווגיה (שבוע אחד), בלגיה (5 שבועות), צרפת (5 שבועות), אוסטריה (9 שבועות), שווייץ (9 שבועות לא רצופים) וגרמניה (שבועיים). באיטליה, הולנד, הונגריה, סלובקיה, פינלנד וצ'כיה הגיע הסינגל בשיאו למקום השני בטבלאות המכירות, באירלנד, דנמרק ושוודיה למקום השלישי, בבריטניה למקום הרביעי ובספרד למקום החמישי. בקנדה הגיעה הסינגל למעמד של שבעה אלבומי פלטינה, באוסטרליה למעמד של ארבעה אלבומי פלטינה, בניו זילנד לשני אלבומי פלטינה, באוסטריה, בגרמניה ובשווייץ לאלבום פלטינה אחד, ובבלגיה, דנמרק, ספרד ושוודיה לאלבום זהב אחד.[דרוש מקור] במצעדי הפזמונים השנתיים, הגיע הפזמון למקום הרביעי בניו זילנד ולמקום התשיעי באוסטרליה. באוסטרליה התברג גם למקום ה-42 במצעד הפזמונים של העשור הראשון של המאה ה-21. בישראל שהה השיר 9 שבועות בראש מצעד ההשמעות של מדיה פורסט, 5 שבועות בראש מצעד הפזמונים של רדיוס 100FM ו-4 שבועות בראש מצעד הפזמונים של גלגלצ. במצעדים השנתיים של גלגלצ ומדיה פורסט לשנת 2010, הגיע השיר למקום ה-3 וה-2 בהתאמה. הקליפ שליווה את השיר בוים בידי Syndrome. הוא צולם בשכונה בה התגוררה קשה בילדותה, והמכונית המצולמת בקליפ אף שייכת לקשה, והבחור הנוהג בה הוא חבר ילדות שלה. עלילת הקליפ מתחילה כאשר קשה מתעוררת באמבטיה בביתה, כשלצידה בקבוק של וודקה. היא יורדת במדרגות בקושי רב, ובקומה התחתונה נתקלת בבני משפחתה אוכלים ארוחת בוקר. היא יוצאת במהירות ומשפחתה צופה בה דרך החלון. בהמשך היא לוקחת אופניים מוזהבים שזרוקים ברחוב, ונוסעת בהם עד שהיא פוגשת חבורת ילדים, ומחליפה את האופניים ברמקולים ניידים. הקליפ ממשיך בסצנה חדשה, שמתחילה בכך שקשה מסרבת לבחור צעיר שמתחיל איתה, ואז נאספת על ידי אדם מבוגר ומשופם (אותו מגלם סיימון רקס). הם נוסעים במכונית מוזהבת, מעוכבים בידי המשטרה. אחר כך מגיעה קשה למסיבה וחוגגת. הקליפ מסתיים כאשר היא מוצגת שוב מתעוררת באמבטיה, בדיוק כמו בתחילת הקליפ. בעקבות הצלחתו הגדולה, זכה השיר למספר מחוות תרבותיות. ביניהן: בעונתה השביעית של סדרת הסאטירה ארץ נהדרת, שימש Tik Tok כ"שיר המקפלות" בסדרת מערכונים, סביב נושא המוכרות בחנויות הבגדים. את הדמויות הראשיות, "המקפלות", גילמו עלמה זק ושני כהן עם נינט טייב בתפקיד אורח. בארצות הברית, בעונתה ה-21 פרק 20 של סדרת הטלוויזיה משפחת סימפסון, נפתח הפרק "To Surveil with Love" (שודר ב-2 במאי 2010), כאשר בני המשפחה "שרים" את השיר בליפ סינק. זאת הייתה הפעם הראשונה ששיר פופ החליף את נעימת הפתיחה המפורסמת של משפחת סימפסון. בעונה השנייה של הסדרה גלי, התר מוריס שרה קאבר לשיר. ביולי 2010 עלה לאתר יוטיוב סרטון בו נראים חיילי פלחו"ד גדוד 50 של חטיבת הנח"ל רוקדים לצלילי השיר באמצע סיור בחברון. הקטע בוים על ידי החיילים בתור הלצה לקראת השחרור. הסרטון זכה לפופולריות רבה אך גם לביקורת רבה, ועורר סערה ציבורית, סביב השאלה של המוסריות של הקליפ, והשפעתו על התפיסה בעולם של צה"ל וחייליו. דובר צה"ל כינה את הסרטון "הלצה" שעשו החיילים, ואילו המג"ד החליט להטיל על החיילים המעורבים בסרט עונש חינוכי. בפברואר 2018 שרה הזמרת נטע ברזילי בגמר התוכנית הכוכב הבא לאירוויזיון את השיר Tik Tok לצד “Gangnam Style”. הביצוע שהביא אותה לזכייה בתוכנית ולייצוג ישראל באירוויזיון 2018 בו גם זכתה. מידע על היצירה "Tik Tok" באתר מיוזיק בריינז מידע על הסינגל "Tik Tok" באתר מיוזיק בריינז מידע על היצירה "Tik Tok" באתר Discogs סרטון השיר "Tik Tok" באתר יוטיוב The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) Gold & Platinum, RIAA (באנגלית אמריקאית)